31999L0027
L 118/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/27/ЕО НА КОМИСИЯТА
от 20 април 1999 година
относно установяване на общностни методи за анализ при дозирането на ампролиум, диклазурил и карбадокс в храните за животни за изменение на Директиви 71/250/ЕИО, 73/46/ЕИО и за отмяна на Директива 74/203/ЕИО
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/373/ЕИО на Съвета от 20 юли 1970 г. относно въвеждането на общностни методи за вземане на проби и анализ за целите на официалния контрол на храните за животни (1), последно изменена с Акта за присъединяване на Австрия, Финландия и Швеция и по-специално член 2 от нея,
(1)
като има предвид, че Директива 70/373/ЕИО предвижда, че официалният контрол на храните за животни за проверка спазването на изискванията, които следват от законовите, подзаконовите и административни разпоредби, регулиращи качеството и състава им, трябва да се извършва, като се използват методи на Общността за вземане на проби и на анализ;
(2)
като има предвид, че Директива 70/524/ЕИО на Съвета от 23 ноември 1970 г. относно добавките при храненето на животни (2), последно изменена с Регламент 45/1999 на Комисията (3), предвижда, че съдържанието на ампролиум и диклазурил трябва да бъде посочено на етикетите, когато тези вещества са добавени към премиксите и храните за животни; като има предвид, че разрешаването на карбадокса за употреба като фуражна добавка е отменено с регламент 2788/98 на Комисията от 22 декември 1998 г. за изменение на Директива 70/524/ЕИО на Съвета относно добавките при храненето на животни, по отношение на отмяната на разрешаването на определени стимулатори на растежа (4), и че е необходим официален контрол върху евентуалната неправомерна употреба на забранени вещества;
(3)
като има предвид, че трябва да се въведат методи за анализ на Общността за проверката на тези вещества;
(4)
като има предвид, че първата Директива 71/250/ЕИО на Комисията от 15 юни 1971 г. относно установяване на общностни методи за анализ за целите на официалния контрол на храните за животни (5), последно изменена с Директива 98/54/ЕО (6), установява методи за анализ, inter alia, за определяне на синапеното масло и теобромина; като има предвид, че описаните методи вече не са валидни за тяхното предназначение, предвид напредъка в научно-техническото познание; като има предвид, че е следователно целесъобразно да се заличат тези методи;
(5)
като има предвид, че четвъртата Директива 73/46/ЕИО на Комисията от 5 декември 1972 г. относно установяване на общностни методи за анализ за целите на официалния контрол на храните за животни (7), последно изменена с Директива 98/54/ЕО, установява методи за анализ, inter alia, за определяне на ретинол (витамин А); като има предвид, че описаният метод вече не е валиден за предназначението си, предвид напредъка в научно-техническото познание; като има предвид, че е следователно целесъобразно да се заличи методът за ретинола;
(6)
като има предвид, че петата Директива 74/203/ЕИО на Комисията от 25 март 1974 г. относно установяване на общностни методи за анализ за целите на официалния контрол на храните за животни (8), последно изменена с Директива 81/680/ЕИО (9), установява методи за анализ за определяне на скорбяла и скорбяло-разграждащи продукти с високо молекулно тегло във храните за животни, съдържащи цвеклови сушени резанки, цвеклов пулп, сушени цвеклови върхове и листа, картофен пулп, сушени дрожди, богати на инулин продукти или пръжки, ампролиум, етопабат, динитолмид, никарбазин и менадион (витамин К3); като има предвид, че всички описани в тази директива методи вече не са валидни за тяхното предназначение, предвид напредъка в научно-техническото познание; като има предвид, че е следователно целесъобразно да се отмени тази директива;
(7)
като има предвид, че мерките предвидени в настоящата директива са в съответствие със становището на Постоянния комитет по храните за животни,
ПРИЕ НАСТОЯЩАТА ДИРЕКТИВА:
Член 1
Държавите-членки постановяват провеждането на анализите с оглед на официалния контрол на съдържанията на ампролиум, диклазурил и карбадокс в храните за животни и премиксите да се извършва, като се използват методите, изложени в приложението.
Член 2
Директива 71/250/ЕИО се изменя, както следва:
1.
В член 1, думите „синапено масло“ и „теобромин“ се заличават.
2.
Точки 8 и 13 от приложението се заличават.
Член 3
Директива 73/46/ЕИО се изменя, както следва:
1.
Член 2 се заличава.
2.
Приложение II се заличава.
Член 4
Директива 74/203/ЕИО се отменя.
Член 5
Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, не по-късно от 31 октомври 1999 г. Те незабавно уведомяват Комисията за това.
Те прилагат мерките от 1 ноември 1999 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 6
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 7
Адресати на настоящата директива са държавите-членки.
Съставено в Брюксел на 20 април 1999 година.